Ekkert lát er á uppvakningamyndum í bíó . Enn ein slík er væntanleg innan skamms , The Third Wave , en Ellen Page hefur verið ráðin til að leika aðalhlutverkið í myndinni , sem fjallar um lífið eftir að uppvakningafaraldur hefur riðið yfir Jörðina ; faraldur sem kallast þriðja bylgjan , eða The Third Wave . Í myndinni verður búið að ráða niðurlögum plágunnar , með því að kveða vírusinn , sem breytti öllum í uppvakninga , í kútinn . Þeir sem voru „ læknaðir “ , og eru aftur orðnir manneskjur , þurfa nú að glíma við ýmis vandamál , hvort sem þau eru samfélagsleg eða innan eigin fjölskyldna . Atburðirnir sem gerðust á meðan plágan geisaði hvíla þungt á fólkinu , og mikil ólga er í samfélaginu . Kynt er undir byltingu , sem knýr ríkisstjórnina til aðgerða . David Freyne leikstýrir eftir eigin handriti , og Sam Keeley er einnig hluti af leikhópnum . „ The Third Wave kemur með algjörlega nýtt sjónarhorn á uppvakningafyrirbærið , sem ég er mjög hrifin af , “ segir Page í yfirlýsingu sem birtist á vef The Hollywood Reporter . „ David Freyne beinir hér athyglinni að hlutverki samfélagsins í heimi eftir alheimshamfarir . Ég er mjög þakklát fyrir að fá þetta tækifæri til að varpa ljósi á þennan hrylling . “ Tökur hefjast í Írlandi síðar á þessu ári . Page , sem sást síðast í Freeheld , leikur einnig í endurgerðinni á Flatliners , og ljáir teiknimyndinni Robodog rödd sína .